作者:劉禹錫
標題:雜曲歌辭：竹枝
內容:白帝城頭春草生，白鹽山下蜀江清。南人上來歌一曲，北人莫上動鄉情。山桃紅花滿上頭，蜀江春水拍江流。花紅易衰似郎意，水流無限似儂愁。江上朱樓新雨晴，瀼西春水縠文生。橋東橋西好楊柳，人來人去唱歌行。日出三竿春霧消，江頭蜀客駐蘭橈。憑寄狂夫書一紙，住在成都萬裡橋。兩岸山花似雪開，家家春酒滿銀盃。昭君坊中多女伴，永安宮外踏青來。瞿塘嘈嘈十二灘，此中道路古來難。長恨人心不如水，等閒平地起波瀾。巫峽蒼蒼煙雨時，清猿啼在最高枝。個裡愁人腸自斷，由來不是此聲悲。城西門前灩澦堆，年年波浪不能摧。懊惱人心不如石，少時東去複西來。山上層層桃李花，雲間煙火是人家。銀釧金釵來負水，長刀短笠去燒畬。楊柳青青江水準，聞郎江上唱歌聲。東邊日出西邊雨，道是無情還有情。楚水巴山江雨多，巴人能唱本鄉歌。今朝北客思歸去，回入紇那披綠羅。